
ULICE KAO REČENICE, GRAD OSIJEK KAO TEKST
(Jasna Horvat, Bizarij)

Roman Bizarij Jasne Horvat predstavlja grad Osijek „retorikom hodanja“ (M. de Certeau) njegovih likova, koji u „bizarnu“ otklonu od društvenih praksa predviđenih poretkom gradskoga života aktualiziraju vlastite mogućnosti življenja. Naslov Bizarij upućuje na zbirku neobičnih likova i događaja, socijalnu mapu Osijeka u različitim vremenima. Stilistika katalogizacije i razvrstavanja tvori hipnotičan ugođaj sintakse teksta, ali i osobitu sintaksu grada. Bilješke o ulicama i znamenitim osobama na kraju romana čine mali leksikon, književni ekvivalent planu grada. Književnica kao kulturno-umjetnički „urbani planer“ zaranja iz visine sadašnjosti u dijakroniju sačuvanu u arhivima. 

Ključne riječi: sintaksa grada, flanerija, stilistika katalogizacije

1. Multikodna konstrukcija grada 

Roman Bizarij tvori multikodnu konstrukciju života grada Osijeka, koja počiva na semantičkoj igri što nadahnuće crpi iz triju sustava. Jezični sustav najvažnija je komunikacijska spona među ljudima. Vezanosti likova za određenu vrstu stvaralaštva i njihovu usidrenost u Osijeku književnica Jasna Horvat ističe vrstama zavisnih i nezavisnih složenih rečenica. Književni sustav ustrojava život likova, koji grad prisvajaju posjećujući bitna čvorišta kao sinegdohe gradskoga prostora. Matematički sustav (brojevni i geometrijski) proizlazi iz žudnje likova graditelja za simetrijom u prostoru i žudnje književnice da udaljene sfere ljudskoga duha poveže u jedinstvenu cjelinu ljudskoga stvaralaštva i znanja. 
Literarni je tekst ustrojen prema načelu deduktivne stupnjevite simetrije (roman – cjeline – detalji poglavlja). Prva razina simetrije uvjetuje trojnu strukturu romana koju čine zavisne i nezavisne veze likova te Kazalo likova koje proizlazi iz prethodnih dijelova, ali se s njima može i uspoređivati u interakciji dokumenata i fikcije. Druga je razina ustroj poglavlja unutar cjelina o likovima, kojih ima sedam muških i sedam ženskih, a njihovu kohezivnu os čini personificirani lik kuće Lekićâ kao sinegdohe Osijeka. Trećoj razini pripadaju matematičke simetrije, vezane za arhitekturu Grada, koja slijedi božansku simetriju rajskoga grada. Ove simetrijske razine možemo nazvati jezičnom, književnom i matematičkom. Prva je najapstraktnija jer općenito ustrojava cjeline romana, druga je literarna konstrukcija života likova, a treća, naizgled strano tijelo u romanu, zapravo je najstvarnija jer je primijenjena na stvaran prostor grada. Arhitektura objedinjava brojevni i likovni kôd. Sve su tri razine povezane sa Stvoriteljem: Riječju koja bijaše u početku i Tvorcem triju razina svijeta i rajskoga grada, a Sveto pismo ima knjigu Brojeva. Riječ kao čin nominacije bića uvodi u postojanje (Meletinskij 1983: 198), božanska geometrija odredila je sliku svijeta, a sveti brojevi utkani su u nauk raznih ezoteričnih učenja i religija. Prema filozofiji religije broj tri simbol je Svetoga Trojstva. U religijskim sustavima služio je kao spona pomoću koje su se snage osjeta, opažanja i osjećanja povezivale u jedinstvo. Pitagorejci su mu pripisivali svojstvo harmonije jer spaja stvari i unutar duše dovodi ih u sklad. (Cassirer 1985: 150). 
	Postmoderna čitanja grada veću važnost pridaju koncepciji u imaginaciji stanovnika koji u njemu žive nego fizičkim obilježjima grada. Prema Hani Wirth-Nesher reprezentacija grada „ovisi o kulturnom i društvenom položaju subjekta“. (Wirth-Nesher 1996: 6-7) U Bizariju postoje tri vrste čitanja grada: prvo je čitanje književnice upisano u roman, druga razina čitanja proizlazi iz kretanja likova prostorima Osijeka, a treća pripada literarnoj kompetenciji čitatelja, koji roman mogu čitati kao maštovit katalog bizarnih događaja i likova jednoga grada ili mogu otkrivati kodove različitih područja ljudskoga duha. Sublimna simbolika Osijeka kao rajskoga grada filigranski je tkana trima nitima: jezičnom, brojevnom i književnom. Svaki je lik nešto dao gradu u skladu sa svojim društvenim i kulturnim položajem. Kulturni položaj proizlazi iz stvaralačke osobnosti likova, a društveni im je položaj osamljenički jer većina ljudi ne može slijediti njihovu životnu vodilju.
	Roman se opire jednostavnu svrstavanju u postmodernističke romane, što je zapazila Andrijana Kos-Lajtman u kritičkom prikazu: „Radi se o prozi koja (…) oblikuje jedinstvenu i inovativnu poetiku obilježenu amalgamnim konceptom – onim koji s jedne strane na razini romaneskne forme maksimalno teži postmodernističkoj igrivosti (pa i paradoksalnosti), dok s druge strane na svjetonazornoj osi ne odustaje od povjerenja u diskurse okrenute spoznaji − u prvom redu znanosti, ali i filozofije i religije.“ (Kos-Lajtman 2010b: 225) Postmodernistička je igra pretvaranja svijesti u koncept gramatičke paradigme, prikaz grada kao konstrukcije književnikove svijesti i negacija vremena u korist prostora kao čimbenika integracije romana. Međutim, kompozicija romana upućuje na vezu s transcendentalnim (Bogom, poviješću, prirodom, racionalnom mišlju), koje je Jacques Derrida smatrao odvojenim od postmoderne predodžbe grada, zbog čega književno djelo i predodžba grada ovise samo o jeziku kao nestabilnu sustavu znakova. Derridaov grad bez transcendentalnih označitelja entropijski je sustav obilježen nedostatkom ljudskosti, izolacijom i nervnom napetošću. (Lehan 1998: 265-266) Književnica Horvat čini suprotno: upisuje svoju riječ u transcendentalno okrilje Sveriječi jer vjeruje u očuvanje kulture putem igre koja je ujedno čuva i otvara joj nove dimenzije. Iako su likovi u svojemu životnom stilu neshvaćeni, traju kao nit koja se provlači kroz vrijeme, koje ovdje nije bitno i zato je prebačeno u snovitu sinkroniju. Ova je knjiga čin priznanja Osječanima osebujna duha. Nema govora o entropiji, nego o kozmopolitizmu i čežnji za rajskim dosezima na Zemlji, u čudesnoj arhitekturi grada, umjetnosti riječi i području ljudskoga duha općenito.
	Likovi su prikazani iz fragmentarne pješačke perspektive, izuzevši ženu u zelenom koja im donosi djeliće povijesti. To je pozicija čitatelja, a i književnice u činu pisanja. Panoramska perspektiva (sveobuhvatnost pogleda) odnosi se na koncept u svijesti književnice prije pisanja i nakon sagledavanja cjeline. Čitatelji je postaju svjesni kad pročitaju roman. Dvije perspektive u retorici hodanja potječu od Michela de Certeaua. Kretanje putanjama grada usporedio je s retoričkim figurama, koje se opiru jednoznačnosti normirane uporabe jezika. Kao što stil podrazumijeva simboličnu uporabu jezika, tako i pojedinačno korištenje gradskoga prostora predstavlja jedinstvenu praksu. Likovi Bizarija obilježavaju Osijek svojim životnim stilovima, tvoreći posebnu retoriku obitavanja. Pojam je uveo A. Médam, usustavili su ga S. Ostrowetsky i J.-F. Augoyard, a de Certeau ga povezuje s retorikom hodanja kao načinom prisvajanja grada, koji se opire urbanističkim planovima. Od Augoyarda preuzima stilske figure sinegdohu i asindeton, primijenjene na prakse kretanja gradskim prostorom. Sinegdoha je imenovanje cjeline pomoću njezina dijela. Prostorni element proširenjem dobiva simboličnu ulogu cjeline. Asindeton podrazumijeva nizanje rečenica bez veznika ili vezničkih riječi. Tom se figurom izdvajaju djelići prostora kojima se tvori odsutnost u cjelini, odnosno ništa ne stoji u zamjenu za nešto. (Certeau 2003:164-167) Književnica Horvat veznicima ističe različite oblike vezanosti likova za Osijek. Likovi svojim životnim stilovima čine sinegdohe kojima predstavljaju cjelinu grada. Budući da je grad određen percepcijom svojih stanovnika, svaka vizura koju nude likovi ima pravo na postojanje.

2. Integracijski čimbenici romana

	Koncept romana zasnovan je na trojnoj jezičnoj organizaciji cjelina, pri čemu gramatičke paradigme (dvije skupine složenih rečenica) služe kao ekvivalent za plan grada, pojedine vrste rečenica zamjena su za ulice, a svaki lik ima svoju putanju određenim ulicama. U racionalnu organizaciju teksta utkan je fantazmagorični provodni motiv žene u zelenoj svilenoj haljini, lagano istrganoj na rubu, koja se pojavljuje kraj rijeke Drave, gleda jelena i most koji gori u plamenu. Svi likovi romana u snu ili na granici svijesti vide istu scenu. Riječ je o višestruko simboličnom provodnom motivu koji ima funkciju zanemarivanja vremena kao kategorije romana jer nije presudno za predstavljanje grada, nego su to likovi koji mu upisuju značenja svojim pojedinačnim životima i odnosima. Žena u zelenom utjelovljena je povijesna muza grada (pojam H. Wirth-Nesher). Njezina svilena, na rubu poderana haljina simbolizira istrošenost povijesti, a svila svjedoči o donedavnu položaju autoriteta koji je povijest imala za ljudsku misao. Budući da likovi iz različitih vremena vide poderanu haljinu, to upućuje da su i oni sumnjali u autoritet povijesti. Jelen je zbog razgranata rogovlja simbol cikličke obnove i plodnosti te se često uspoređuje sa stablom života, što ga čini posrednikom između neba i zemlje. (Chevalier-Gheerbrant 2007: 248) Jelen u romanu povezuje zemaljsko i onostrano, upućujući na sublimnu težnju određenja grada u perspektivi vječnosti. 
	Rijeka Drava fizička je gradska oznaka, ali u romanu dobiva simbolično značenje u okviru provodnoga motiva. Na njezino romaneskno određenje mogu se primijeniti univerzalne gradske oznake Kevina Lyncha, a to su putanje, rubovi, gradske četvrti, čvorovi, orijentiri. (Lynch 2000: 47-48) Drava je rubna gradska oznaka koja povezuje, odnosno razdvaja (ovisno o perspektivi promatrača) stari Gornji grad i novi Donji grad te služi kao izvanjski gradski orijentir. Mnogim likovima u romanu prostor uz Dravu predstavlja putanju u kretanju. Rijeka se nalazi uz Tvrđu, čuvenu po svojoj arhitekturi. Zbog uloge orijentira i putanje čini čvor staroga dijela grada jer se prema njoj i od nje odvijaju riječna putovanja i transport robe. Plamteći Sulejmanov most na Dravi svjedoči o nevrijednosti zadržavanja vremena jer pravi su mostovi ljudi. Riječima plesačice Sulejmane, ljudi su mostovi među svjetovima. 
Provodni motiv tvore četiri elementa: žena u zelenom, jelen, Drava i most. Njime se snovi i težnje likova povezuju u jedinstvenu viziju grada. Fenomen sjećanja i umjetnički tekst utemeljen na arhivskim zapisima (koji se danas smatraju interpretacijom kroničara, nepouzdanom kao i fikcija) u sinkroniju dovode ljude i događaje kao čimbenike kulture koja se želi sačuvati. Pritom su dokumentarnost i fikcionalnost u stalnoj interakciji. To potvrđuje Kazalo likova kao treći dio romana. Grad je glavni lik romana, pa su i ulice – kao njegove sinegdohe – likovi i zato su uvrštene u Kazalo likova. Tumač pojmova svjedoči o civilizacijskim pojmovima, o jeziku kao promjenjivu sustavu. Stoga je i jezik lik jer je njime oblikovan grad kao tekst.

3. Likovi i njihove ulice u tvorbi gradskoga itinerara 

Romaneskna vizija Osijeka uključuje flaneriju kao stil života likova. Ovisno o njihovu položaju radi se o kulturnoj, povijesnoj, umjetničkoj, arhitektonskoj, vjerskoj, pa i misterioznoj šetnji Gradom. Flâneur je u doslovnom smislu besciljni šetač, lutalica, dokoličar. Književnu slavu priskrbio mu je Baudelaire. U eseju Slikar modernoga života predstavio je slikara C. Guysa kao flâneura, ali naziv je postao opća metafora umjetnika. (Oraić Tolić 2005: 97-98) 
U Bizariju flâneuri nisu samo likovi. I književnica se upustila u šetnju kodovima kulture rodnoga grada, pa i kulture u širem smislu, koja se odnosi na sve narode koji su u Osijeku ostavili civilizacijski trag. Gradska muza povijesti, utjelovljena u liku žene u zelenoj svilenoj haljini, nije samo signal povijesnih mijena nego upućuje i na osobne prekretnice likova. I Adela Deszathy mogla bi se smatrati muzom grada jer su joj Osječani posvetili ulicu, oduživši joj se za imetak koji je ostavila u dobrotvorne svrhe. Adela je bila neobična, pa nije slučajno po njoj preimenovana Ulica divljeg čovjeka. 
	U podjeli likova javljaju se matematičke simetrije: 1. ima sedam flâneura i sedam statičnih likova; 2. od sedam flâneura četiri su ženska i tri muška; 3. od sedam statičnih likova četiri su muška i tri ženska (simetričan odraz prethodnoga); 4. podjela likova u dvjema cjelinama ostvaruje gotovo točan zlatni rez: geometrijsku podjelu cjeline na dva nejednaka dijela, od kojih se manji dio prema većem odnosi kao veći naspram cjeline. U Bizariju je omjer likova u dvjema cjelinama 9 : 6. Manji broj odnosi se prema većem gotovo jednako kao veći prema cjelini od petnaest likova (0.67 : 0.6).
Gledište pripovjedača ostvaruje se u više kombinacija. Genette dijeli likove s obzirom na to jesu li dio priče ili nisu (intradijegetski ili ekstradijegetski) i pripovijedaju li o sebi ili o drugima (homodijegetski ili heterodijegetski). (Peleš 1999: 79) Evo situacije u Bizariju:
1. lik pripovijeda o sebi kao glavnom liku (homodijegetski intradijegetski): plesačica Sulejmana, Adela Deszathy, Paulina Hermann;
2. pripovjedačev glas govori o liku (heterodijegetski ekstradijegetski): Isabella von Habsburg, Antun Berhard, Adolf Waldinger, Konstancije II., Nikola Zrinski, Vladimir Lendić Ranko;
3. lik kao dio priče pripovijeda o svojem odnosu s drugim likom (heterodijegetski intradijegetski): tragač za simetrijom o Sulejmanu Veličanstvenom, gospođa Gosseau de Heneff o suprugu graditelju, Marija Pejačević o suprugovim bivšim ženama, kuća Lekićâ o svojim stanarima, sestrična Eugena Savojskoga o vojskovođi Savojskom;
4. lik koji je izvan priče pripovijeda o liku iz priče, imenovanu u naslovu poglavlja (heterodijegetski ekstradijegetski): Nikola Iločki o Ivanu Korogu. 
Poglavlja naslovljena imenima likova tvore romanesknu strukturu, a ne samo zbirku priča, zahvaljujući provodnom motivu, ali i težnji likova da, slijedeći stvaralačku ideju vodilju, ostvare smislen život. Andrijana Kos-Lajtman istaknula je da svakodnevnica ometa njihovo pravo na individualnu tvorbu vlastitoga života: „Strukturiranjem života kao artefakta, (…) svaki je takav život, u konačnici ipak osuđen na neuspjeh. Svakodnevica funkcionira upravo u kontinuiranu procesu ometanja veze između sadržaja i forme – svojevoljna je i nepredvidiva, i vezana uz druge. Unatoč svemu, baš tako žive likovi ovih priča – tragajući za simetrijom i ravnotežom u onome čemu su apsolutno posvećeni, pri čemu navedeno traganje postaje model koji se preklapa s težnjom za ravnotežom, zlatnim rezom u habitusu vlastita života.“ (Kos-Lajtman 2010b: 228)

3. 1. Zavisne veze likova i grada 

a) flâneuri

Budući da je Isabella von Habsburg povijesna osoba, s njom započinje pojavljivanje motiva žene u zelenom, simbolična utjelovljenja povijesti. Isabella nema povjerenja u vrijeme te ga pokušava fiksirati fotografijom. Njezina flanerija osječkim ulicama predočava dosege u gospodarstvu i prometu, otkriva nazive i sadržaje novina te djelovanje iznimnih Osječana 19. i na prijelazu u 20. stoljeće (kemičar L. Ružička, J. Truhelka, učiteljica i književnica koja se zalagala za ravnopravnost i obrazovanje žena, slikar Waldinger i dr.). 
Ivan Korog obnašao je političke funkcije (pogađao se) te je uživao pokazivati ulice, ljepotu građevina svojega grada i gospodarski život na tržnici. Poznavao je svaki gradski posjed i njegovu povijest. Posjedovao je obiteljsku utvrdu Korođvar kraj Čepina. 
Kako bi opravdao svoj strah od žena, Antun Berhard proglašava ih vješticama i uzrokom svake prirodne katastrofe. Njegova flanerija pruža građu o praznovjericama te katalog naziva za žene vještice. Po zanimanju je brodar i sagradio je prvi osječki parobrod. Izliječio se od flanerije kad mu se nakon pijane noći pred zoru prikazala žena u zelenom. S puškom na ramenu, predstavljala je arhetip animusa, žene s naglašenim muškim osobinama, kojih se Berhard nije bojao. Oslobođen straha, odlučio je otploviti u novi život. 
Život trinaestogodišnje plesačice Sulejmane određen je izostankom svih dopuštenja. Živi u Tvrđi i jedina joj je sloboda imati vlastite misli. Uz učenje zakona i propisa ples joj je druga strast. Zamišlja kako bi, da može postati nevidljiva, plešući obišla osječke ulice, rijeku i most. U imaginarnoj flaneriji pruža katalog turskih naziva za različite obrte i trgovinu, vojne činove, pisarsku djelatnost i klasne titule te spominje džamije i druge građevine, dočaravajući izgled i duhovnu klima turskoga Osijeka.
 Adolf Waldinger rođen je u Ulici divljeg čovjeka, koja mu je bitno odredila život. Kratko je studirao u Beču i potom putovao po Tirolu i Italiji jer je želio biti slobodan umjetnik. Privremeno rabi ime svojega kolege i oslobađa se epiteta “divljega” čovjeka. Nakon neuspjeha pri zapošljavanju u rodnom gradu obilazak ulica Tvrđe zamjenjuje šetnjama uz Dravu i proučavanjem slavonskoga raslinja, koje je slikao i o njemu napisao studiju. Vjerovao je da sreća čovjekova života ovisi o načinu kako je u društvu prihvaćen. Tek se u pedesetim godinama zaposlio kao crtač u šegrtskoj školi. 
Adela Deszathy ljubiteljica je glazbe i kemije te kćerka ljekarnika Josipa Horninga. Njihovi su razgovori rječnikom kemije govorili o ljubavi. Udala se za ljekarnika Stjepana Deszathyja, koji je rano umro. Zbog nesanice je noću obilazila prostor uz Dravu i područje staroga grada. Njezina je flanerija proizišla iz žalosti udovice koja nije nadišla svoju patnju. Međutim, te su šetnje jezovite zbog mjesta na kojima se moli Bogu. Kameni križ sagrađen je na bivšem stratištu i tamo će je s leđa ubiti pohlepan čovjek koji je živio u kući gospodina X-a, novoga muškarca u njezinu životu. Adelina je sudbina fantastično prikazana kao posljedica predodređenosti za teret dviju veza. 
Gospođa Gosseau de Heneff supruga je graditelja Maksimilijana Eugena Gosseau de Heneffa. Kad on u temeljima džamije pronađe tursku pergamenu s brojevnom simetrijom, gospođa stječe moćnu suparnicu – Simetriju. U samoći žene koja ne ostvaruje punoću bračnih odnosa, izlaz nalazi u flaneriji Osijekom i okolicom, kamo prati brata svećenika. Njezina flanerija pruža katalog milodara i kršćanskih blagdana uoči kojih su se prikupljali. Doznaje se i o prežicima staroslavenske poganske vjere. Gospođu brinu suprugovi snovi i vizije sa ženom u zelenom, koja mu je najavila povlačenje u Nuštar. Reagira novom flanerijom: obučena u zeleno, obilazi utvrde i silazi do Drave. Iz flanerije Tvrđom doznajemo o bojaznima od požara, bolesti i podzemnih kanala Drave, ali i o konačnoj izgradnji utvrda i gradskih vrata. Treća flanerija proizlazi iz skladna života u Nuštru. Supružnici obilaze geometrijski oblikovan park koji križnim oblikom i simetrijom simbolizira Rajski vrt.

b) statični likovi

	Statični likovi obuzeti su nekim duševnim stanjem. Ne govore o sebi, nego drugi lik ili pripovjedački glas govori o njima.
O sultanu Sulejmanu Veličanstvenome govori muškarac iz poglavlja o plesačici Sulejmani, koja ga je promatrala dok je ispisivao brojevnu simetriju. Sultanova je namjera bila izgraditi most na Dravi. Spomenutome muškarcu obećao je dopuštenje za gradnju ako nađe četiri dokaza o simetriji matematike. Njegova ga je naredba nadživjela i postavlja se pitanje je li se zapravo osvetio muškarčevoj taštini. Pripovjedač opisuje sultanovu pjesničku prirodu i ljubav prema robinji Rokselani koju je učinio sultanijom. Ne zna se koja je od dviju sultanovih naravi bila izvorna. Okrutnost je ipak bila naličje ljubavi. Objema je izvor bio u pretjerivanju. 
Konstancije II. se izvan zidina rimske Murse (prostora budućega Osijeka) moli u Bazilici mučenika pred odlučujuću bitku, koja će pokazati je li on pravi rimski car ili uzurpator Magnencije. Izrične veze proizlaze iz njegovih naredaba. Naredbe se izriču glagolima, pa je carev život usidren u jeziku. Žena u zelenom u snu mu najavljuje pobjedu. Isti san sanjala je stoljećima kasnije Isabella von Habsburg. Car će pobijediti, ali će nakon stravične bitke shvatiti da vojna pobjeda ima naličje poraza zbog žrtava s obiju strana.

3. 2. Nezavisne veze likova i grada

Ovi su likovi statični i zaokupljeni svojim stanjima ili neskladnim odnosima. 
Marija Pejačević, rodom iz ugledne osječke obitelji Pejačevića, udala se sa šesnaest godina za dvadeset sedam godina starijega valpovačkoga Veselog Baruna. Sastavne veze upućuju na bračni život. Veseli Barun nije uklonio portrete dviju pokojnih žena i zato Marija pati. Rodila je osmero djece, a dvoje je naslijedilo glazbeni dar. Sagradili su valpovački dvorac s perivojem i kazalištem. Marija je od supruga dobila sve što je tražila, ali se nije pomirila da prva žena ima mjesto u njegovu životu. Mir je našla nakon suprugove smrti, stekavši titulu njegove posljednje žene. 
Paulinu Hermann Osječani su zvali Mačkamama jer je skupljala mačke, pse i leptire, zbog čega je došla u sukob s njima, ali i suprugom, kojemu je bio važan ugled. Rastavila se, sagradila svoju vilu i nastavila skupljati životinje. Zbog dugova dospijeva na dražbe, ali svaki put sačuva lava. U sedamdeset i petoj godini preudaje se i postaje barunica Wesseli. Njezinu iskrenu potrebu da živi slobodna duha građani su pogrešno shvaćali kao izazivanje. 
Sestrična princa Eugena od Savoje i Pijemonta boravi u dvorcu koji je njezin bratić sagradio u Bilju. Zaključila je kako je u njoj vidio odraz vlastite ružnoće. Kompenzaciju je tražio u vojnim i graditeljskim uspjesima te kao zaštitnik umjetnosti, a sestričnu je preselio u biljski dvorac. Posvetila se lovu i glazbi. Od Eugena je saznala za simetričnu brojevnu vrijednost glazbene ljestvice. Mačak je i njoj bio bolji prijatelj od ljudi. 
Nikoli Zrinskom pripisane su isključne veze zbog njegove proturječne prirode koja je išla iz jedne krajnosti u drugu. Uz doručak je razmišljao o svojim snovima. Žena u zelenom navijestila mu je skori kraj života. Puška koju je imala nije tada postojala, što potvrđuje da se Isabellin budući san preselio u njegov. Nakon bitke kod Sigeta ubrzo je poginuo u nejasnim okolnostima. 
Vladimir Lendić Ranko izolira se kako bi stvaralaštvom u zadnjim danima života dao najviše od sebe. Zbog sina bilježi uspomene o prošlosti i suvremenosti rodnoga grada, slika Tvrđu i smatra da se ljudi prilagođavaju drugima u mjeri u kojoj ne vjeruju u vlastiti identitet. Gradacijske veze predstavljaju njegov etički imperativ koji kaže da bi svatko trebao težiti razvitku onoga najboljega u sebi. 

3. 3. Kuća Lekića – središnja sinegdoha grada

	Kuća Lekića kao personificiran lik predstavlja fikcionalnu simetriju u životu likova te ih dijeli s obzirom na dva pola vezanosti za grad Osijek. Nalazi se na središnjem Trgu Svetoga Trojstva u Tvrđi, povijesnoj jezgri grada, i sinegdoha je Osijeka iz prošlosti. Pripisane su joj suprotne veze s gradom. Kuća progovara o sebi i okolnim kućama, ističući suprotnosti opstanka. Jezik je duboko povezan s načinom bivanja onoga o čemu govori. Književnica riječima kuće („živjela sam kao opredmećena metafora“) razotkriva primjenu metafore za os Grada u liku personificirane kuće. Razotkrivanje stvaralačkih postupaka u tijeku njihove uporabe David Lodge naziva kratkim spojem. Postmodernizam zanemaruje rascjep između života i umjetnosti te njihovim povezivanjem nastoji izazvati kratak spoj, tj. čitateljski šok, čime se suprotstavlja konvencionalnoj uporabi književnoga izraza. (Lodge 1988: 284) U poglavlju o kući Lekića izmjenjuju se dvije oprečne pripovjedne niti. Fikcionalna nit dočarava neobične snove različitih vlasnika kuće i pojavljivanje duha prvoga vlasnika, a stvarna nit proizlazi iz monologa kuće o vlastitim mijenama, okolnim kućama i reminiscencijama svoje posljednje vlasnice Jozefine Goriupp. 
Kuća je palimpsest različitih vremena i oblika. Iz pozicije totalizirajućeg oka vidi kuće iz okolnih ulica na sve četiri strane svijeta. Broj četiri simbolizira cjelokupnost zemaljskoga svijeta. (Chevalier-Gheerbrant 2007: 101) Prošlost kuće Lekićâ i okolnih kuća vezana je za ljude različitih profila: suce, vijećnike, notare, ljekarnike, gostioničare, trgovce, obrtnike, generale, vojnike. Grafija imena i prezimena otkriva da su se doselili iz različitih europskih zemalja (Austrije, Mađarske, Italije). Bračne su veze ostvarivali s imućnim udovicama. Nazivi ulica potječu od brojnih zanimanja, a dvojezičnost upućuje na austrijsku vlast. 
Vlasnici kuće Lekićâ različito su shvaćali sklad i ljepotu u gradnji. Nikolantin ju je spojio sa susjednom kućom. Dvije su kuće nosile brojeve dva i tri, što je numerička potvrda njihove nepodobnosti za povezivanje: „To je broj svih ambivalentnosti i podjela. On je prvo i najpotpunije razdvajanje (tvorac i stvoreno, bijelo i crno, muško i žensko, tvar i duh, itd.) od kojega potječu sva druga razdvajanja. (…)“ (Chevalier-Gheerbrant 2007: 153) Broj tri je „temeljan broj, koji izražava intelektualni i duhovni red, u Bogu, u kozmosu i u čovjeku; sintetizira trojedinstvo živoga bića, ili nastaje spajanjem broja 1 i 2, i tada je plod sjedinjenja neba i zemlje (…) Za kršćane je to dovršenost božanskog jedinstva: Bog je jedan u tri osobe.“ (Chevalier-Gheerbrant 2007: 773) U romanu simbolici brojeva dva i tri odgovara izgled dviju kuća: „Horizontalne linije jedne kuće sugerirale su mir i blagost prozirnosti, vitice i obline druge kuće upućivale su na privlačnost opredmećenog hedonizma i udobnosti.“ (Horvat 2009: 234) Broj tri kao simbol sklada nosila je kuća Lekića, a broj dva kuća s kićenom fasadom. Duh prvoga vlasnika Vesentina prosvjedovao je u snovima kasnijih vlasnika zbog spajanja sklada s neskladom. Osvetio se obojici: Nikolantin umire, a Lekiću umiru članovi obitelji.
Poglavlje o kući Lekića sumira istinu o vezanosti ljudske prirode i zato ima ulogu u održavanju simetrične ravnoteže muških i ženskih likova. Kuća kao čovjekovo drugo ja sve zna o njemu, a on u njoj traži zaklon od javnosti. S druge strane, imućnim vlasnicima kuća je odraz njihove moći i graditeljskoga ukusa. Fasada kuća rubni je prostor između privatnoga i javnoga: unutrašnjost je skrivena, a fasada je poput maske, poželjne slike o sebi. Prema Jungu persona je maska kojom se pojedinac štiti od društvenih zahtjeva što ga priječe da živi prema poticajima iz područja nesvjesnoga. Čovjek kojim je zavladala persona gubi se u nastojanjima da kao glumac živi prema tuđim očekivanjima. (Solar 1998: 87) Nikolantin je kupio dvije susjedne kuće i od njih htio stvoriti jednu unatoč nepomirljivosti njihovih stilova. Vesentinov ga duh upućuje kako je ljepota kuće u održavanju zlatne sredine, mjere između naše javne, deformirane naravi (persone) i one na koju zaboravljamo da je naša izvorna narav. 
Snovi Nikolantina i Lekića posredstvom slanoga okusa proklizavaju u njihovu stvarnost. Nikolantin objedinjavanjem kuća ipak nije stvorio jedinstven dom. Umro je usred jednoga slanoga sna. Udovica je prodala kuću. Kupac Ilija Lekić uz nju je dogradio baraku u kojoj se pila kava i pivo. Uzeo je pomoćnika Antuna Goriuppa jer se posao razvijao. Tako je bilo dok i Lekić nije počeo sanjati slane snove. Zatražio je od žene neka pozove svećenika da temeljito blagoslovi kuću. Naviješteno zlo ipak nije izbjegao.
Stvarnosna nit donosi reminiscencije Jozefine Goriupp, trenutne vlasnice kuće, koja je kani prodati. Fikcionalna organizacija povijesne građe slobodno je ustrojena, ali postupak je modernistički jer književnica ne odustaje od tzv. jake misli, spajajući postmoderne kompozicijske strategije s vjerom u vrijednost očuvanja tradicije. Pospremajući stari ormar (metafora za povijesni arhiv!), Jozefina pronalazi ispravu o suprugovu vlasništvu nad bivšom kućom Lekićâ i još jednom u Novom gradu te prijepis povelje slobodnoga i kraljevskoga grada Osijeka. Svečanost proglašenja održana je 28. kolovoza 1809. (Roman Bizarij objavljen je na dvjestotu obljetnicu toga događaja!) Pozivnica za bal iz 1829. podsjeti Jozefinu kako su joj zamjerali mahanje lepezom, čak i nakon što je u požaru u Gornjem gradu mnogima pomogla. To je potakne da zapiše recepte za zacjeljivanje rana jer je sjećanje više ne služi. Bolna joj je uspomena iz 1848. godine, kada je ban Jelačić ukinuo latinski i uveo hrvatski kao službeni jezik, a Goriupp je uhićen kao vođa mađarona. Jozefinina šetnja uspomenama završava fantazmagorijom. Kuća joj progovara višeglasjem svojih stanara i graditelja. I starica je životom platila prijestup spajanja dviju raznorodnih kuća. Trag soli znak je osvete.
Poglavlje o kući naglašava pitanje ljepote i sklada, čije se narušavanje plaća životom. Pripovijedanje prelazi u fantazmagoriju jer ljepota ne pripada racionalnome iako zlatni rez upućuje da se osjećaj za mjeru mora poštovati. Kazna za neumjerenost u graditeljstvu metafora je za ljudsku taštinu. Simbolika soli je višestruka: „Skupljena u hrpice kraj ulaza u kuću, (…) ili na podu poslije pogrebnih ceremonija, sol može očistiti mjesta i predmete koji su se, nepažnjom, onečistili. (…) kao sol mudrosti simbol je duhovne hrane. Pokajnički značaj (…) svakako je sekundaran.“ (Chevalier-Gheerbrant 2007: 678) Sol je u romanu mudrosno upozorenje da je oskvrnuće ljepote neoprostiv čin.

4. Tekstura romana

	Grad je u Bizariju riznica duhovnoga i praktičnoga znanja, književna konstrukcija koja nalikuje srednjovjekovnim Lucidarima, ali u postmodernoj igri. Roman ostaje pri „jakoj misli“, no suvremena igra tradicionalnim autoritetima pruža nove dimenzije. Ustrojen jezičnim i matematičkim vezama, književnim i dokumentarnim tekstovnim oblicima, uz prisutnost fotografije kao neverbalnoga medija, roman je suvremeni kompendij ljudskoga znanja. Milica Lukić opisala je ovaj postupak kao vezanost književnice za voljeni grad u sveukupnosti njegova postojanja „kroz povijesna razdoblja koja se nižu u njegovu životu počevši od 1. st. prije Krista, dakle od vremena drevne Murse, pa do naših dana (…) Tako pokazuje da nije slobodna (…) od Grada i da određenost njegovim prostorom vidi kao priliku da prevlada zadanost i da kroz pomalo mitsku sliku o njemu (kao pojedinačnome) dopre do univerzalnoga (…)“ (Lukić 2009: 350)
Dokumentarni i etnografski sloj teži univerzalnosti iako predstavlja konkretnu povijesnu i kulturnu baštinu. Bilježenje recepata, meteoroloških, arhitektonskih i povijesno-kroničarskih bilježaka pokušaj je fiksiranja praktičnoga znanja. Kos-Lajtman naglašava postmoderno literarno relativiziranje razlike među raznorodnim tekstovnim oblicima i piše o „intencionalnim šavovima“ između naracije novoga povijesnoga romana i folklornih fragmenata koji pojačavaju bizarnost sudbina likova. (Kos-Lajtman 2010a: 13)
Višejezičnost imena ulica, građevina, hrane i pića upućuje na povijesno uvjetovanu interkulturalnost. Različite grafije prepoznaju se i u pisanju hrvatskih naziva (Osijek, Drava) i imena ljudi. Višejezičnost je kao kozmopolitsko načelo utkana u posveti na početku romana, upisanoj u fotografiju Gradskoga parka: Sva prava pripadaju Andizetima, Mursensesima, Essekerima i Osječanima. Knjiga je posvećena bivšim, sadašnjim i budućim Osječanima.
Brojevni jezik upućuje na pamćenje upisano u prostor. Brojevi kuća i četiri strane svijeta imaju izvorište u mitskoj sveobuhvatnosti svijeta. U psihologiji likova javlja se geometrijski motiv kruga: „opisan“ oko osobe, simbolizira njezinu zrelost, „samospoznatost“. Isabella je fotografirajući spoznala sebe, jaku i oblu kao utvrda Korođvar. To je asocijativni uvod u poglavlje o Ivanu Korogu, kojega Nikola Iločki prispodobljuje s utvrdom Korođvar, ističući opisan krug kao dovršenost Korogova života. Gospođa Gosseau de Heneff govori o luku koji se ljušti, misleći kako dobro poznaje svojega supruga. Berhard vidi sunce u obliku bijeloga duda, uoči vizije žene u zelenom, koja ga oslobađa straha od žena.
Fotografija je vizualni model predstavljanja ljudi, prirode i izgrađenoga okoliša. Isabella njome pokušava zaustaviti vrijeme. Zabilježeni trenuci sinegdohe su vremena koje se ne može vratiti, kao što se ne može dvaput snimiti ista fotografija. Barthesovim riječima, „ona ponavlja mehanički ono što se ne bi nikad više moglo ponoviti egzistencijalno. (…) ona je apsolutno Pojedinačno, vrhovna Slučajnost (…)“ (Barthes 2003: 8-9) Uvod u poglavlja Bizarija čine fotografije, slike ili crteži krajolika, građevine ili osobe, čime se ostvaruje vizualno-verbalna poruka.
Na gastronomskom polju motiv soli može signalizirati nedostatak mudrosti vlasnikâ kuće, njihovu pokoru kad u posljednjem trenutku shvate pogrešku ili pročišćenje kuće nakon oskvrnuća njezine ljepote. Roman je poziv nama i budućim naraštajima da „imamo soli“ i sačuvamo svoju baštinu, koja je utkana i u naš vlastiti identitet, te da je misaono-ludičkim zamislima ukodiramo u svoje vrijeme. Jasna Horvat ostvarila je trojni sklad ljudskosti jer na komunikaciju poziva osjetilnu, duševnu i intelektualnu razinu čitateljeva bića.

The Streets as Sentences, Osijek City as a Text
(Jasna Horvat, Bizarrium)

Novel Bizarrium by Jasna Horvat presents Osijek city by „rhetoric of walking“ (M. de Certeau) of its characters, who actualize own living possibilities in „bizarre“ deviation from anticipated social practices of city life. The title Bizarrium indicates the collection of strange characters and events, social map of Osijek in different times. The stylistics of cataloguing and classification makes hypnotic atmosphere of textual syntax, but also special syntax of the city. Endnotes on the streets and famous persons form a little lexicon, litterary equivalent to the city map. The writer as a cultural and artistic „urban planner“ dives from the height of present time into diachrony saved in archives.

